Μάρκος Μπόλαρης

Ο Μάρκος Μπόλαρης (Σέρρες, 5 Μαρτίου 1958) είναι Έλληνας νομικός και πολιτικός.

Βιογραφικά στοιχεία
 Προσωπική ζωή και σπουδές 
Ο Μάρκος Μπόλαρης γεννήθηκε στις 5 Μαρτίου 1958 στις Σέρρες, όπου και μεγάλωσε. Οι γονείς του, είχανε καταγωγή από Κρήτη, Λήμνο και  Σέρρες. Αποφοίτησε από το Α΄ Γυμνάσιο Αρρένων Σερρών, στο οποίο υπήρξε ο πρώτος εκλεγμένος πρόεδρος των μαθητικών κοινοτήτων.  

Σπούδασε στη Νομική Σχολή του Αριστοτελείου Πανεπιστημίου Θεσσαλονίκης το 1980 και συνέχισε τις μεταπτυχιακές του σπουδές στη Δημόσια Διοίκηση στο Πανεπιστήμιο Ρούσβελτ στο Σικάγο. Επέστρεψε στην Ελλάδα το 1983. Εκλέχτηκε Αντιπρόεδρος της Ένωσης Σερραίων Φοιτητών Σπουδαστών του Νομού Σερρών, εκπροσωπώντας την ΠΑΣΠ.

Από το 1985 άσκησε την δικηγορία με έδρα τις Σέρρες. Συμμετείχε, μαζί με τον πατέρα του (Ηλία Μπόλαρη) στην ίδρυση της ημερήσιας τοπικής εφημερίδας «Καθημερινός Παρατηρητής».

Είναι νυμφευμένος με την Κυριακή Τζαμπαζίδου-Μπόλαρη, συμβολαιογράφο, με την οποία απέκτησε έξι παιδιά. Μιλά αγγλικά και γαλλικά.

 Πολιτική σταδιοδρομία 
Το 1986 εξελέγη για πρώτη φορά δημοτικός σύμβουλος Σερρών, ενώ από τα έτη 1991 ως το 1992 διετέλεσε επί της δημαρχίας του Ζήση Μητλιάγκα αντιδήμαρχος Σερρών, αρμόδιος για τον Πολιτισμό, την Κοινωνική Πρόνοια και Αθλητισμό. 

Εξελέγη βουλευτής Σερρών με το ΠΑ.ΣΟ.Κ. πέντε φορές (2004, 2007, 2009, Μαΐου και Ιουνίου του 2012). 

Υπήρξε μέλος των Μόνιμων Διαρκών Επιτροπών της Βουλής των Ελλήνων α) Μορφωτικών Υποθέσεων, β) Εξωτερικών και Άμυνας, και γ) Παραγωγής και Εμπορίου, καθώς και των Επιτροπών α) Αποδήμου Ελληνισμού και β) Δεοντολογίας , και της Διακοινοβουλευτικής Συνέλευσης Ορθοδοξίας.

Υπηρέτησε κατά το διάστημα 2009-10 ως Υφυπουργός Οικονομίας, Ανταγωνιστικότητας και Ναυτιλίας, με έδρα τη Θεσσαλονίκη, στην κυβέρνηση του Γιώργου Παπανδρέου. 

Στις αυτοδιοικητικές εκλογές του 2010 έθεσε υποψηφιότητα για περιφερειάρχης Κεντρικής Μακεδονίας με την υποστήριξη του ΠΑ.ΣΟ.Κ.. Ωστόσο, ηττήθηκε με ποσοστό 48,5% από τον Παναγιώτη Ψωμιάδη.

Στον ανασχηματισμό του Ιουνίου 2011, ο Μάρκος Μπόλαρης επανήλθε στην κυβέρνηση Γ. Παπανδρέου, στη θέση του Υφυπουργού Υγείας. Στην ίδια θέση συνέχισε και σαν υφυπουργός στην κυβέρνηση Παπαδήμου.

Τον Νοέμβριο του 2012 διαγράφηκε από την κοινοβουλευτική ομάδα του ΠΑ.ΣΟ.Κ και από το κόμμα, επειδή αρνήθηκε να ψηφίσει τα μέτρα του μνημονίου της κυβέρνησης Σαμαρά και στην συνέχεια αποτέλεσε μέλος, της κοινοβουλευτικής ομάδας των Ανεξάρτητων Δημοκρατικών Βουλευτών.

Στις αυτοδιοικητικές εκλογές του 2014 ήταν και πάλι υποψήφιος περιφερειάρχης Κεντρικής Μακεδονίας, με την υποστήριξη της Δημοκρατικής Αριστεράς.

Το 2015 συνεργάστηκε με τον ΣΥ.ΡΙΖ.Α., θέτοντας υποψηφιότητα στις εκλογές του Σεπτεμβρίου του 2015 στην εκλογική περιφέρεια Α΄ Θεσσαλονίκης, όπου και εξελέγη. Στην κυβέρνηση Τσίπρα όπου σχηματίστηκε, διορίστηκε Αναπληρωτής Υπουργός Αγροτικής Ανάπτυξης (Σεπτ. 2015 - Νοέμ. 2016) και Υφυπουργός Εξωτερικών (Νοέμ. 2018-2019), αρμόδιος για την Εκκλησιαστική, Πολιτιστική και Περιβαλλοντική διπλωματία, και τις Προξενικές Αρχές.

Τον Φεβρουάριο του 2026 επέστρεψε στο ΠΑΣΟΚ.

Άλλες δραστηριότητες
Είναι συγγραφέας του βιβλίου «Πολιτική του Τόπου – Ποιητική του Τρόπου», συλλογής δοκιμίων, που εκδόθηκε από τις Εκδόσεις Αρμός τον Δεκέμβριο του 2022 στην Αθήνα. 

Έχει τιμηθεί από τον Πατριάρχη Ιεροσολύμων κ.κ. Θεόφιλο Γ΄ με τον Σταυρό του Ταξιάρχη του Τάγματος Ορθοδόξων Σταυροφόρων του Πατριαρχείου Ιεροσολύμων, για τις προς το πατριαρχείο υπηρεσίες του.

Παραπομπές

Εξωτερικοί σύνδεσμοι
 Επίσημος ιστότοπος

Κατηγορία:Έλληνες δικηγόροι του 20ού αιώνα
Κατηγορία:Έλληνες εκδότες
Κατηγορία:Δημοτικοί Σύμβουλοι Σερρών
Κατηγορία:Πρόεδροι Παρατάξεων Περιφέρειας Κεντρικής Μακεδονίας
Κατηγορία:Περιφερειακοί Σύμβουλοι Κεντρικής Μακεδονίας
Κατηγορία:Βουλευτές Σερρών
Κατηγορία:Βουλευτές Α΄ Θεσσαλονίκης
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Έλληνες υφυπουργοί Οικονομίας, Ανταγωνιστικότητας και Ναυτιλίας
Κατηγορία:Έλληνες υφυπουργοί Υγείας και Κοινωνικής Αλληλεγγύης
Κατηγορία:Έλληνες αναπληρωτές υπουργοί Αγροτικής Ανάπτυξης και Τροφίμων
Κατηγορία:Έλληνες υφυπουργοί Εξωτερικών
Κατηγορία:Απόφοιτοι της Νομικής Σχολής του Αριστοτελείου Πανεπιστημίου Θεσσαλονίκης